**Megkezdődött a fénykép nélküli igazolványok kézbesítése**

**A Belügyminisztérium megkezdte a fénykép nélküli személyi igazolványok kézbesítését azon polgárok számára, akik nem rendelkeznek elektronikus chipes személyi igazolvánnyal.**

Az új dokumentumot a közeljövőben a Szlovák Posta kézbesíti a 65 év feletti időseknek és a 15 év alatti gyermekeknek. Az igazolványokat a lakossági nyilvántartásából származó adatok alapján ingyenesen a polgár állandó lakcímére küldik el. A közeljövőben ezek a fotó és aláírás nélküli személyi igazolványok hitelesítési eszközként fognak szolgálni a polgárok elektronikus egészségügyi nyilvántartásához (eHealth) való hozzáféréshez az orvosi rendelőben vagy a gyógyszertárban. Mivel nem tartalmazzák a fényképet és az aláírást, nem használhatóak például úti okmányként. Vizuálisan megegyezik a hagyományos személyi igazolvánnyal, de nem tartalmazza a személyazonosító adatokat (a tulajdonos fényképét és aláírását).

**Mi van, ha a postás nem ér el?**

Ha a Szlovák Posta kézbesítője nem éri el az állandó lakcímén, akkor értesítést hagy a postaládában arról, hogy a levelet a legközelebbi postahivatalban helyezték el (sárga cédula a feladó a Szlovák Köztársaság Belügyminisztériuma – Ministerstvo vnútra SR). **Ha a dokumentumot nem veszik át a postán a határidőn belül, akkor a lakóhely szerinti kerületi rendőrkapitányság okmányirodájában vehető át.**

**A fotó nélküli személyi igazolvány érvényessége**

A személyazonosító igazolványokról szóló törvény szerint az arckép nélküli személyi igazolványt az állampolgár születésekor automatikusan kiállítják, megkapja a polgár a Szlovák Köztársaság állampolgárságának 15 év alatti személy részére történő megadásakor, valamint a 15 év alatti állampolgárnak a Szlovák Köztársaság területén való állandó tartózkodás céljából történő regisztrációjakor.

A 15 év alatti személyek számára kiállított arckép nélküli igazolvány 15 évig, vagy a 15 éves korban kiállított fényképes szabványos igazolvány átvételéig érvényes. Érvényességét az sem befolyásolja, ha a gyermeknek utazási céllal személyi igazolványt állítanak ki: a kiskorú mindkét dokumentummal rendelkezhet.

A 65 év feletti személyek számára kiállított fotó nélküli személyazonosító igazolvány szintén 15 évig érvényes. Ha azonban egy 65 év feletti állampolgár chipes szabványos személyazonosító igazolványt igényel, akkor annak átvételekor le kell adnia a fotó nélküli okmányt.